钦定古今图书集成/方舆汇编/职方典/第1404卷 > 《三先生祠记》前人
## 钦定古今图书集成/方舆汇编/职方典/第1404卷 > 《三先生祠记》前人

淳熙二年，静江守臣张栻即学宫明伦堂之旁立三
先生祠，濂溪周先生在东序，明道程先生、伊川程先
生在西序。绘像既严，以六月壬子率学之士俯伏而
告成，退则进而谂之曰：“师道不可不立久矣。良才美
质，何世无之？而后世之人才所以不古如者，以师道
不立故也。凡所谓为士者，固曰以孔孟为宗，然而莫”
知所以自进于孔孟之门墙，则亦没世穷年，伥伥然
如旅人而已。幸而有先觉者出，得其传于千载之下，
私淑诸人，使学者知夫儒学之真，求之有道，进之有
序，以免于异端之归，去孔、孟之世虽远，而与亲炙之
者固亦何以相异？独非幸哉？是则秦汉以来，师道之
立，宜莫盛于今，而世之学者鲜知信“慕。间有号为推
尊，则又或窃虚名以自高，而不克践其实，顾反以为
病。是则师道虽在天下，而学者莫知其立也。”桂之为
州，僻处岭外，山拔而水清，士之秀美者夫岂乏人？惟
见闻之未广，而勉励之无从。故某之区区，首以立师
道为急务。自今瞻三先生之祠者，诵其书，考其行，讲
论抽绎，心存而身履循之，以进于孔孟之门墙，将见
人才之作兴，与漓江相无穷矣。濂溪先生曰：“师道立
则善人多，善人多则朝廷正而天下治。”嗟乎！某之所
望，又岂特邦之士云哉。